CELEX: 
Language: hu
Date: 2021-04-21 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/2358 és az (EU) 2017/2359 felhatalmazáson alapuló rendeletnek a fenntarthatósági tényezőknek, kockázatoknak és preferenciáknak a biztosítókra és biztosításértékesítőkre vonatkozó termékfelügyeleti és -irányítási követelményekbe, valamint a biztosítási alapú befektetési termékekre vonatkozó üzletviteli szabályokba és befektetési tanácsadásba történő integrálása tekintetében történő módosításáról

INDOKOLÁS
            
            
               Ez a rendelet a fenntartható fejlődésre vonatkozó szélesebb körű bizottsági kezdeményezés részét képezi. Lefekteti annak az uniós keretrendszernek az alapjait, amely az európai zöld megállapodás
                  1
                célkitűzéseivel összhangban az európai gazdaság zöldebb, reziliensebb és körforgásos rendszerré alakítása céljából a fenntarthatósági szempontokat helyezi a pénzügyi rendszer középpontjába.
            
            
               A 2016. évi Párizsi Megállapodás és az ENSZ fenntartható fejlődési célokra vonatkozó 2030-ig tartó menetrendjének elfogadását követően a Bizottság a fenntartható növekedés finanszírozásáról szóló cselekvési tervben
                  2
                bejelentette, hogy a pénzügyi tanácsadás nyújtásába be kívánja építeni a fenntarthatóságot, továbbá az ágazati jogszabályokban pontosítani kívánja a fenntarthatóság beépítését az úgynevezett vagyonkezelői kötelezettségekbe. Az európai zöld megállapodásról szóló közlemény megerősíti, hogy hosszú távú jelzésekre van szükség ahhoz, hogy a pénzügyi és tőkeáramlások a zöld beruházások felé irányuljanak, és elkerüljük a meg nem térülő eszközöket. Ez a felhatalmazáson alapuló rendelet e konkrét célkitűzés eléréséhez járul hozzá.
            
            
               Az (EU) 2017/2358 felhatalmazáson alapuló bizottsági rendelet
                  3
                azáltal egészíti ki az (EU) 2016/97 európai parlamenti és tanácsi irányelvet
                  4
                (a biztosítási értékesítésről szóló irányelv), hogy tovább pontosítja a biztosítókra és biztosításértékesítőkre vonatkozó termékfelügyeleti és -irányítási követelményeket, az (EU) 2017/2359 felhatalmazáson alapuló bizottsági rendelet
                  5
                pedig azáltal egészíti ki az (EU) 2016/97 irányelvet, hogy pontosítja a biztosítási alapú befektetési termékek értékesítésére vonatkozó tájékoztatási követelményeket és üzletviteli szabályokat. Ez a rendelet kétféleképpen módosítja az (EU) 2017/2358 és az (EU) 2017/2359 felhatalmazáson alapuló rendeletet.
            
            
               Elsőként, az alkalmassági értékelés kiegészítéseként integrálja az ügyfelek fenntarthatósággal kapcsolatos preferenciáit. A biztosítási értékesítésről szóló irányelv szerint fennálló keret alapján a biztosítási alapú befektetési termékeket értékesítő biztosításközvetítőknek és biztosítóknak be kell szerezniük az ügyfelek befektetési területtel kapcsolatos ismereteire és tapasztalatára, pénzügyi helyzetére – beleértve az ügyfelek veszteségviselési képességét –, valamint célkitűzéseire – beleértve az ügyfelek kockázattűrését – vonatkozó, szükséges információkat, annak érdekében, hogy a biztosításközvetítők és a biztosítók az ügyfél számára legalkalmasabb biztosítási alapú befektetési termékeket ajánlhassák (alkalmassági értékelés). A befektetési célokkal kapcsolatos tájékoztatás a kockázatvállalási preferenciákra, a kockázati profilra és a befektetés célkitűzéseire vonatkozó információkat tartalmaz. A befektetési célkitűzésekre vonatkozó információk azonban általánosságban pénzügyi célkitűzésekkel kapcsolatosak, az ügyfél egyéb, nem pénzügyi célkitűzéseire, például a fenntarthatósági preferenciákra viszont rendszerint nem terjednek ki. A meglévő alkalmassági értékelések általában nem tartalmaznak az ügyfelek fenntarthatósági preferenciáival kapcsolatos kérdéseket, és az ügyfelek többsége nem vetné fel maga a fenntarthatóság kérdését. Ezért fontos lenne, hogy a biztosítási alapú befektetési termékeket értékesítő biztosításközvetítők és biztosítók a kiválasztási folyamat során következetesen megfelelőbben figyelembe vegyék a fenntarthatósági tényezőket.
            
            
               Az (EU) 2019/2088 európai parlamenti és tanácsi rendelet (a fenntartható finanszírozással kapcsolatos közzétételekről szóló rendelet)
                  6
                értelmében a pénzügyi termék dokumentációjában ismertetni kell, hogy a fenntarthatóság vagy a fenntarthatósági törekvések meghatározott szintjét hogyan kívánják megvalósítani vagy hogyan valósul meg. Mivel nem címkézési rendszerről van szó, különböző, a fenntarthatósággal kapcsolatos törekvések ismertethetők. Noha a fenntartható finanszírozással kapcsolatos közzétételekről szóló rendelet 9. cikkében említett pénzügyi termékek esetében a fenntartható befektetések célkitűzésének jelentős káros hatás nélkül kell megvalósulnia, amint azt a fenntartható finanszírozással kapcsolatos közzétételekről szóló rendelet 2. cikkének 17. pontja meghatározza, a fenntartható finanszírozással kapcsolatos közzétételekről szóló rendelet 8. cikke alá tartozó pénzügyi termékek különböző stratégiákat integrálhatnak, még azokat is beleértve, amelyek annak ellenére, hogy meghatározásuk szerint környezeti, társadalmi és irányítási szempontúak, társadalmilag felelős befektetési célúak vagy fenntarthatósági irányultságúak, nem rendelkeznek fenntarthatósággal kapcsolatos lényegességgel. Emiatt és a biztosítási értékesítésről szóló irányelv, a fenntartható finanszírozással kapcsolatos közzétételekről szóló rendelet és az (EU) 2020/852 európai parlamenti és tanácsi rendelet
                  7
                (taxonómiai rendelet) eltérő termékköre miatt ez a rendelettervezet biztosítja, hogy azok a pénzügyi eszközök, amelyek rendelkeznek bizonyos szintű, fenntarthatósággal kapcsolatos lényegességgel, figyelembe vehetők legyenek az egyértelmű fenntarthatósági preferenciákat kifejező ügyfeleknek vagy potenciális ügyfeleknek való ajánlás céljából. A fenntarthatósági preferenciák koncepciója ezért olyan pénzügyi eszközöket foglal magában, amelyeket legalább bizonyos mértékig a taxonómiai rendelet szerinti taxonómiának megfelelő tevékenységekbe fektetnek be, vagy a fenntartható finanszírozással kapcsolatos közzétételekről szóló rendelet 2. cikkének 17. pontjában meghatározott olyan fenntartható befektetésekre irányulnak, amelyek a taxonómiának megfelelő tevékenységeket is magukban foglalnak, vagy amelyek a fenntarthatóságra gyakorolt főbb káros hatások tekintetében figyelembe veszik a befektetések környezetre vagy társadalomra nézve negatív externáliáit. A fenntarthatósági preferenciákra vonatkozó szabályok támogatják és erősítik a zöldrefestés és a megtévesztő értékesítés előfordulásának csökkentésére irányuló szakpolitikai célkitűzést, és ösztönzik a pénzügyi rendszer átállását annak érdekében, hogy az valóban támogassa a vállalkozásokat a fenntarthatóság felé vezető átállásuk során, valamint továbbra is támogassa a már fenntartható vállalkozásokat.
            
            
               A fenntarthatósági preferenciákra vonatkozó szabályok biztosítják az összhangot a fenntartható finanszírozással kapcsolatos közzétételekről szóló rendelettel és a taxonómiai rendelettel, és jelentősen megerősítik az említett rendeletek szerinti, fenntarthatósággal kapcsolatos közzétételek hatékonyságát. A taxonómiai rendelet előírja annak közzétételét, hogy a befektetések milyen mértékben igazodnak az uniós taxonómiához.
            
            
               A gyakorlatban ez azt jelentené, hogy a belső folyamatok, és különösen az ügyfeleknek vagy potenciális ügyfeleknek szóló ajánlások kidolgozásának megkönnyítése érdekében a pénzügyi eszközök előzetes elemzése alapján a biztosítási alapú befektetési termékeket értékesítő biztosításközvetítők és biztosítók például előre rangsorolhatják és csoportosíthatják ezeket a termékeket a környezeti szempontból fenntarthatónak minősülő gazdasági tevékenységekbe való befektetés aránya alapján, a fenntartható befektetések aránya alapján, vagy a főbb káros hatások figyelembevétele – például a főbb káros hatások kategóriái, a kötelezettségvállalások típusai, valamint minőségi és mennyiségi mutatók – alapján. Mivel a biztosítási alapú befektetési termékkel végrehajtott befektetések fenntarthatósági tényezőkre gyakorolt főbb káros hatásai különbözőek lehetnek, a biztosításközvetítőknek és biztosítóknak el kell magyarázniuk az ügyfeleknek vagy potenciális ügyfeleknek, hogy a fenntarthatósági tényezőkre gyakorolt főbb káros hatások figyelembevételét igazoló elemek különböző környezeti, társadalmi, munkavállalói vagy irányítási kérdések szempontjából lehetnek relevánsak, hogy lehetővé kell tenniük a figyelembevétel és az arra vonatkozó kötelezettségvállalás bizonyítását, hogy idővel kezelik a káros hatásokat, továbbá hogy az elemek minőségi vagy mennyiségi mutatókkal – többek között a fenntartható finanszírozással kapcsolatos közzétételekről szóló rendeletnek megfelelő mutatókkal – is kifejezhetők.
            
            
               Másodikként, ez a rendelet integrálja a fenntarthatósági kockázatokat a termékfelügyeleti és -irányítási követelményekbe, valamint az összeférhetetlenségre vonatkozó szabályokba. A biztosítási értékesítésről szóló irányelv hatályos kerete értelmében az ügyfelek számára történő értékesítés céljából bármilyen biztosítási terméket kialakító biztosítók, valamint közvetítők – mielőtt biztosítási terméket hoznak forgalomba vagy értékesítenek ügyfelek részére – az egyes biztosítási termékek jóváhagyására és a meglévő biztosítási termékek jelentős kiigazítására szolgáló folyamatot tartanak fenn, működtetnek, és elvégzik annak felülvizsgálatát. A termék jóváhagyási folyamata során meg kell határozni minden egyes biztosítási termék azonosított célpiacát, és biztosítani kell, hogy az adott azonosított célpiac valamennyi releváns kockázatának értékelése megtörténjen, és hogy a tervezett értékesítési stratégia az azonosított célpiacnak megfelelő legyen. Az (EU) 2017/2358 felhatalmazáson alapuló rendelet további részleteket határoz meg a termékfelügyeleti és -irányítási folyamattal kapcsolatban.
            
            
               A biztosítási értékesítésről szóló irányelv 25. cikkének (2) bekezdése alapján elfogadott (EU) 2017/2358 felhatalmazáson alapuló rendeletben szereplő, a célpiac azonosítására vonatkozó feltételek azonban még nem határozták meg kifejezetten a fenntarthatósági tényezőknek és a fenntarthatósággal kapcsolatos célkitűzéseknek a biztosítási alapú termékeket előállító biztosítók és biztosításközvetítők, valamint a biztosításértékesítők általi figyelembevételének részleteit. Ez a rendelet egyértelművé teszi, hogy a biztosítási termékek termékfelügyeleti és -irányítási folyamata során figyelembe kell venni a fenntarthatósági tényezőket és a fenntarthatósággal kapcsolatos célkitűzéseket.
            
            
               A fenntarthatósági kockázatra vonatkozó rész az Európai Biztosítás- és Foglalkoztatóinyugdíj-hatóság (EIOPA) által készített, a fenntarthatósági kockázatoknak és tényezőknek a Szolvencia II és a biztosítási értékesítésről szóló irányelv szerinti felhatalmazáson alapuló jogi aktusokba történő integrálásáról szóló szakvéleményén
                  8
                alapul. A szakvélemény következtetése szerint további pontosításra van szükség a fenntarthatósági kockázatok és fenntarthatósági tényezők (EU) 2017/2358 és (EU) 2017/2359 felhatalmazáson alapuló rendeletbe történő integrálása tekintetében, és meghatározza az ezzel kapcsolatos konkrét rendelkezéseket.
            
            
               Ez a rendelet és a vagyonkezelői kötelezettségekre vonatkozó szabályokat kiigazító, egyidejűleg elfogadott egyéb ágazati felhatalmazáson alapuló jogi aktusok is tovább erősítik a fenntartható finanszírozással kapcsolatos közzétételekről szóló rendeletet, az (EU) 2019/2089 európai parlamenti és tanácsi rendeletet
                  9
                és a taxonómiai rendeletet. Ezek a szabályok ágazatokat átfogóan, következetesen integrálják a fenntarthatósági szempontokat a befektetési, tanácsadási és közzétételi folyamatokba. Az európai gazdaság zöldebb, alacsony szén-dioxid-kibocsátású, reziliensebb, erőforrás-hatékony és körforgásos rendszerré alakításának támogatása céljából a környezeti, társadalmi és irányítási (fenntarthatósági) szempontokat helyezik a pénzügyi rendszer középpontjába.
            
            
               Ez a rendelet a biztosítási értékesítésről szóló irányelv 25. cikkének (2) bekezdésében, 28. cikkének (4) bekezdésében és 30. cikkének (6) bekezdésében előírt felhatalmazáson alapul.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2016 decemberében a fenntartható finanszírozással foglalkozó magas szintű szakértői csoportot hozott létre azzal a céllal, hogy ajánlásaival segítse a fenntartható finanszírozásra vonatkozó uniós stratégia kidolgozását. A magas szintű szakértői csoport 2017. július közepén időközi jelentést tett közzé „A fenntartható európai gazdaság finanszírozása” címmel, végleges jelentését pedig 2017. július 18-án érdekelti fórumon ismertette, majd konzultációs kérdőívet tett közzé.
            
            
               A magas szintű szakértői csoport által a fenntartható európai gazdaság finanszírozásáról készített végleges jelentés mellett 2018. január 31-én megjelent a visszajelzésekről készített áttekintés is. Ez az áttekintés a megkérdezettek válaszait foglalja össze. A magas szintű szakértői csoport végleges jelentésében ajánlja, hogy „elő kell írni, hogy a befektetési tanácsadók a pénzügyi tanácsadás rendszeres elemeként kérdéseket tegyenek fel a lakossági befektetőknek a befektetéseik fenntarthatóságára vonatkozó preferenciáikról, majd a válaszokat építsék be tanácsaikba”. Ajánlott továbbá, hogy „vitassák meg a hosszú távú és a fenntarthatósági kockázatok kezelésének irányítását”.
            
            
               2018 márciusában a Bizottság célirányos kérdőívet küldött ki a környezeti, társadalmi és irányítási szempontoknak az alkalmassági értékelésbe való beépítéséről. A konzultációból kiderült, hogy a tanácsadási folyamat során csak az ügyfelek kisebb része vet fel saját kezdeményezésére fenntarthatósági kérdéseket. Ennek oka többek között a következő: i. a fenntarthatósággal kapcsolatos pénzügyi termékekre vonatkozóan rendelkezésre álló információk nem átláthatók; ii. a meglévő dokumentációban nagy a „zöldrefestés” kockázata; és iii. hiányzik az ismeretterjesztés a kockázatra és a teljesítményre gyakorolt hatásairól. Az ügyfelek a tanácsadási folyamat során a jelek szerint csak ritkán mutatnak szisztematikusan érdeklődést a fenntarthatósági tényezők iránt.
            
            
               Emellett a 2018. május 24. és június 21. közötti időszakban a minőségi jogalkotási iránymutatással összhangban véleményezésre tették közzé a fenntarthatósági szempontokat a biztosítási alapú befektetési termékekre vonatkozó befektetési tanácsadásba integráló felhatalmazáson alapuló rendelet tervezetét. A Bizottság az (EU) 2017/2359 rendeletet módosító felhatalmazáson alapuló rendelet kapcsán 20 választ kapott. Különböző hátterű érdekeltek (például nem kormányzati szervezetek, pénzügyi ágazati szövetségek, állami szervek) fejtették ki véleményüket e felhatalmazáson alapuló rendelet különböző szempontjaival kapcsolatban. Noha általánosságban határozottan támogatták a nem pénzügyi célokra helyezett hangsúly erősítését a befektetési folyamaton belül, néhány érdekelt fél nem mutatkozott késznek arra, hogy megváltoztassa a biztosítási értékesítésről szóló irányelven alapuló újonnan végrehajtott folyamatait. A fent leírtaknak megfelelően a Bizottság egyrészt meg van győződve arról, hogy sürgősen előre kell haladnia a fenntartható finanszírozási menetrendjével, másrészt úgy véli, hogy a fenntartható finanszírozással kapcsolatos közzétételekről szóló rendeletre való újonnan bevezetett hivatkozás, valamint e felhatalmazáson alapuló jogi aktus alkalmazásának javasolt kezdőnapja (a hatálybalépést követően 12 hónappal) kellő rugalmasságot biztosít.
            
            
               Az alkalmassági értékelési folyamat egyes célkitűzései tekintetében a Bizottság bevezetett néhány módosítást annak érdekében, hogy lehetővé váljon egyrészről a befektetési célkitűzések, másrészről a fenntarthatósági preferenciák között szükséges különbségtétel. Ez a különbségtétel fontos a megtévesztő értékesítés elkerülése érdekében. A fenntarthatósági tényezők nem élvezhetnek elsőbbséget az ügyfél személyes befektetési célkitűzésével szemben. A fenntarthatósági preferenciákkal ezért az alkalmassági eljárás keretében csak azután kell foglalkozni, hogy egyértelműen azonosították az ügyfél befektetési célkitűzését. A fenntarthatósági preferenciákra vonatkozó szabályok célja, hogy az ügyfelek vagy potenciális ügyfelek minél tájékozottabbak legyenek a fenntarthatósági törekvéseket szolgáló biztosítási alapú befektetési termékek kínálatával kapcsolatban. A fenntarthatósági preferenciákra vonatkozó szabályoknak köszönhetően a különböző szintű fenntarthatósággal kapcsolatos törekvéseket szolgáló biztosítási alapú befektetési termékeket nem kell kiigazítani. Az említett biztosítási alapú befektetési termékek a fenntarthatósági preferenciák rendszere alá tartoznak majd, vagy továbbra is ajánlhatók lesznek, de nem olyan biztosítási alapú befektetési termékekként, amelyek megfelelnek az ügyfél vagy potenciális ügyfél e rendeletben meghatározottak szerinti fenntarthatósági preferenciáinak. A gyakorlatban ez azt jelenti, hogy a biztosítási alapú befektetési termékek fenntarthatósági jellemzőit olyan átlátható módon kell bemutatni, amely lehetővé teszi a biztosítási alapú befektetési termékeket értékesítő biztosításközvetítők és biztosítók számára, hogy párbeszédet folytassanak az ügyfelekkel vagy potenciális ügyfelekkel annak érdekében, hogy kellő részletességgel megismerjék az ügyfelek egyéni fenntarthatósági preferenciáit. A gyakori termékváltás (churning) elkerülése érdekében azon meglévő ügyfelek tekintetében, akik esetében már elvégezték az alkalmassági értékelést, a biztosítási alapú befektetési terméket értékesítő biztosításközvetítők és biztosítók számára lehetőséget kell biztosítani arra, hogy a meglévő alkalmassági értékelés következő rendszeres aktualizálásakor azonosítsák az ügyfél egyéni fenntarthatósági preferenciáit.
            
         
         
            
               A fenntarthatósági preferenciákra vonatkozó szabályok megerősítik a fenntartható tevékenységek, azaz a taxonómiai rendelet 3. cikke értelmében környezeti szempontból fenntarthatónak minősülő gazdasági tevékenységek uniós taxonómiájának alkalmazását, továbbá a fenntartható finanszírozással kapcsolatos közzétételekről szóló rendelet 2. cikkének 17. pontjában meghatározott fenntartható befektetések megvalósítását, és a környezeti szempontból fenntarthatónak minősülő, fent említett gazdasági tevékenységekbe történő befektetésekre is kiterjednek. A szabályok emellett ösztönzik azon pénzügyi eszközök ajánlását, amelyek figyelembe veszik és csökkentik az említett befektetések által okozott lényeges negatív externáliákat, azaz a főbb káros hatásokat.
            
            
               A Bizottság felkérte az EIOPA-t, hogy adjon szakvéleményt a biztosítási értékesítésről szóló irányelv alapján elfogadandó felhatalmazáson alapuló jogi aktusoknak a fenntarthatósági kockázatoknak és fenntarthatósági tényezőknek a szervezeti követelmények, valamint a termékirányítási és -felügyeleti rendszerek területére való integrálása tekintetében történő esetleges módosításairól.
            
            
               Az EIOPA 2019. április 30-án adta ki a fenntarthatósági kockázatoknak és tényezőknek a Szolvencia II és a biztosítási értékesítésről szóló irányelv szerinti felhatalmazáson alapuló jogi aktusokba történő integrálásáról szóló szakvéleményét. A szakvélemény figyelembe vette az érdekelt felek által a 2018. november 28. és 2019. február 28. között lefolytatott nyilvános konzultáció során kifejtett véleményeket. Költség-haszon elemzést is tartalmaz. A szakvélemény fenntarthatósági kockázatoknak és tényezőknek a termékfelügyeleti és -irányítási követelményekbe, valamint az összeférhetetlenségre vonatkozó szabályokba történő integrálásával foglalkozik. Az EIOPA által kidolgozott és nyilvános konzultációra bocsátott ajánlásokat ez a felhatalmazáson alapuló rendelet magában foglalja.
            
            
               A minőségi jogalkotás elveivel összhangban a javaslattervezetet 2020. június 8. és 2020. július 6. között egy második konzultáció céljából közzétették. A kapott visszajelzések megfelelő mérlegelését követően további módosítások kerültek be a szövegbe.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ezen rendelet jogalapját az (EU) 2016/97 irányelv 25. cikkének (2) bekezdése, 28. cikkének (4) bekezdése és 30. cikkének (6) bekezdése határozza meg.
            
            
               Ez a rendelet az (EU) 2017/2358 rendelet és az (EU) 2017/2359 rendelet következő módosításaira terjed ki:
            
            
               Az 1. cikk célja annak egyértelművé tétele, hogy az ügyfelek számára történő értékesítés céljából biztosítási termékeket előállító biztosítóknak és biztosításközvetítőknek megfelelően figyelembe kell venniük a fenntarthatósággal kapcsolatos célkitűzéseket azon ügyfélcsoportok azonosítása során, amelyek igényeivel, jellemzőivel és céljaival a biztosítási termék összeegyeztethető. Az adott termék kockázat/nyereség profiljának és termékjellemzőinek figyelembevételével történő célpiac-értékelésnek ki kell terjednie a terméknek a fenntartható befektetésekre vagy környezeti vagy társadalmi jellemzőkre irányuló célkitűzésére is. E felülvizsgálat keretében a biztosítási termékeket előállító biztosítóknak és biztosításközvetítőknek kifejezetten figyelembe kell venniük a célpiachoz tartozó ügyfelek fenntarthatósággal kapcsolatos célkitűzéseit is.
            
            
               A biztosítási termékeket előállító biztosítóknak és biztosításközvetítőknek továbbá olyan átlátható módon kell közzétenniük termékeik fenntarthatósági tényezőit, amely lehetővé teszi a biztosításértékesítők számára, hogy párbeszédet folytassanak az ügyfelekkel vagy potenciális ügyfelekkel annak érdekében, hogy kellő részletességgel megismerjék az ügyfelek egyéni fenntarthatósági preferenciáit, az (EU) 2017/2358 felhatalmazáson alapuló bizottsági rendeletnek megfelelően. A fenntartható befektetések esetében nincs szükség negatív célpiac azonosítására.
            
            
               A 2. cikk célja annak egyértelművé tétele, hogy a biztosítási alapú befektetési termékeket értékesítő biztosításközvetítőknek és biztosítóknak figyelembe kell venniük azokat a lehetséges összeférhetetlenségeket, amelyek a fenntarthatósági tényezőkkel kapcsolatban merülhetnek fel. Továbbá a biztosítási alapú befektetési termékekkel kapcsolatos tanácsadás során a biztosításközvetítőknek és biztosítóknak kötelezően értékelniük kell ügyfeleik vagy potenciális ügyfeleik fenntarthatósági preferenciáit. Az ezen ügyfeleknek ajánlott biztosítási alapú befektetési termékek kiválasztási folyamata során figyelembe kell venniük ezeket a fenntarthatósági preferenciákat. A biztosítási alapú befektetési termékek három kategóriájának kell a fenntarthatósági preferenciák szerves részét képeznie, nevezetesen a taxonómiai rendelet 3. cikke értelmében környezeti szempontból fenntarthatónak minősülő gazdasági tevékenységekbe történő fenntartható befektetések minimális arányát megvalósító termékeknek, vagy a fenntartható finanszírozással kapcsolatos közzétételekről szóló rendelet 2. cikkének 17. pontjában meghatározott fenntartható befektetések minimális arányát megvalósító termékeknek, amelyek esetében a minimális arányt az ügyfél vagy potenciális ügyfél határozza meg. Az egyéni fenntarthatósági preferenciák szempontjából figyelembe vehető biztosítási alapú befektetési termékek harmadik kategóriáját olyan termékek képviselik, amelyek figyelembe veszik a fenntarthatósági tényezőkre gyakorolt káros hatásokat, amely termékek esetében az ügyfél vagy potenciális ügyfél határozza meg a figyelembevételt igazoló elemeket.
            
            
               Például „a fenntartható befektetések minimális arányát megvalósító biztosítási alapú befektetési termékek” mindig magukban foglalják a fenntartható finanszírozással kapcsolatos közzétételekről szóló rendelet 9. cikkében említett pénzügyi termékeket, valamint a fenntartható finanszírozással kapcsolatos közzétételekről szóló rendelet 8. cikkében említett pénzügyi termékeket, ha ezek a pénzügyi termékek legalább bizonyos mértékben fenntartható befektetéseket valósítanak meg. Ezt a minimális mértéket az ügyfelek vagy potenciális ügyfelek határozzák meg, így a fenntarthatósági preferenciára vonatkozó szabályok teljes mértékben figyelembe veszik a fenntarthatósággal kapcsolatos törekvéseiket. Az egyéb példák közé tartoznak azok a környezeti vagy társadalmi jellemzőkkel rendelkező biztosítási alapú befektetési termékek, amelyek többek között kiszorítási stratégián alapulnak, és amelyek fenntarthatósági preferenciák alá tartozhatnak, feltéve, hogy legalább bizonyos mértékben fenntartható befektetéseket valósítanak meg vagy bizonyítják a főbb káros hatások figyelembevételét, kezelését vagy enyhítését, összhangban az ügyfél vagy potenciális ügyfél által meghatározott minimális befektetési arányokkal, illetve olyan elemekkel, amelyek bizonyítják a fenntarthatósági tényezőkre gyakorolt főbb káros hatások figyelembevételét. Ez azt is jelenti, hogy azok a biztosítási alapú befektetési termékek, amelyek fenntartható befektetések bizonyos aránya vagy a taxonómiának megfelelő tevékenységekbe való befektetések bizonyos aránya nélkül mozdítanak elő környezeti vagy társadalmi jellemzőket, illetve nem veszik figyelembe a főbb káros hatásokat, nem lesznek figyelembe vehetők az ügyfelek vagy potenciális ügyfelek részére történő ajánlás céljából azok egyéni fenntarthatósági preferenciái alapján. Az ilyen biztosítási alapú befektetési termékek azonban továbbra is ajánlhatók az alkalmassági értékelésen belül, de nem olyan termékekként, amelyek megfelelnek az egyéni fenntarthatósági preferenciáknak.
            
            
               A rendelet 3. cikke meghatározza a javasolt rendelet alkalmazásának kezdőnapját, 12 hónapos átmeneti időszakkal.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.4.21.)
            
            
               az (EU) 2017/2358 és az (EU) 2017/2359 felhatalmazáson alapuló rendeletnek a fenntarthatósági tényezőknek, kockázatoknak és preferenciáknak a biztosítókra és biztosításértékesítőkre vonatkozó termékfelügyeleti és -irányítási követelményekbe, valamint a biztosítási alapú befektetési termékekre vonatkozó üzletviteli szabályokba és befektetési tanácsadásba történő integrálása tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a biztosítási értékesítésről szóló, 2016. január 20-i (EU) 2016/97 európai parlamenti és tanácsi irányelvre
                  10
                és különösen annak 25. cikke (2) bekezdésére, 28. cikke (4) bekezdésére és 30. cikke (6) bekezdésére,
            
            
               mivel:
            
         
         
            
               (1)Az uniós gazdaság hosszú távú versenyképességének biztosításához kulcsfontosságú az alacsony szén-dioxid-kibocsátású, fenntarthatóbb, erőforrás-hatékony és körforgásos gazdaságra való átállás a fenntartható fejlődési célokkal összhangban. 2016-ban az Unió megkötötte a Párizsi Megállapodást
                  11
               . A Párizsi Megállapodás 2. cikke (1) bekezdésének c) pontja azt a célt tűzi ki, hogy az éghajlatváltozásra adott választ meg kell erősíteni többek között úgy, hogy a pénzügyi források áramlása összhangban álljon az üvegházhatású gázok alacsonyabb szintű kibocsátására és az éghajlatváltozással szembeni ellenálló képesség fejlesztésére irányuló erőfeszítésekkel.
            
            
               (2)Ezt a kihívást felismerve a Bizottság 2019 decemberében előterjesztette az európai zöld megállapodást
                  12
               . A zöld megállapodás új növekedési stratégiaként az Uniót olyan igazságos és virágzó társadalommá kívánja alakítani, amely modern, erőforrás-hatékony és versenyképes gazdasággal rendelkezik, ahol 2050-től megszűnik a nettó üvegházhatásúgáz-kibocsátás, és ahol a gazdaság növekedése nem erőforrásfüggő. E célkitűzés megköveteli, hogy a befektetők egyértelmű jelzéseket kapjanak a befektetéseiket illetően, hogy elkerüljék a meg nem térülő eszközöket és fenntartható finanszírozáshoz jussanak.
            
            
               (3)2018 márciusában a Bizottság közzétette „A fenntartható növekedés finanszírozása” című cselekvési tervét
                  13
               , amelyben ambiciózus és átfogó fenntartható finanszírozási stratégiát határoz meg. A cselekvési tervben meghatározott egyik célkitűzés a tőkeáramlások átirányítása a fenntartható befektetések felé a fenntartható és inkluzív növekedés elérése érdekében.
            
            
               (4)A cselekvési terv megfelelő végrehajtása ösztönzi a befektetők fenntartható befektetések iránti keresletét. Ezért egyértelművé kell tenni, hogy a fenntarthatósági tényezőket és a fenntarthatósággal kapcsolatos célkitűzéseket figyelembe kell venni az (EU) 2017/2358 felhatalmazáson alapuló bizottsági rendeletben
                  14
                meghatározott termékirányítási követelmények keretében.
            
            
               (5)A biztosítási termékeket előállító biztosítóknak és biztosításközvetítőknek figyelembe kell venniük a fenntarthatósági tényezőket minden biztosítási termék termékjóváhagyási folyamatában, valamint az egyéb termékirányítási és -felügyeleti intézkedésekben minden olyan biztosítási termék esetében, amelyet fenntarthatósággal kapcsolatos profillal rendelkező biztosítási termékeket kereső ügyfeleknek kívánnak értékesíteni.
            
            
               (6)Figyelembe véve, hogy a célpiacot megfelelően tagolt szinten kell meghatározni, nem elegendő egy olyan általános nyilatkozat, miszerint a biztosítási termék fenntarthatósággal kapcsolatos profillal rendelkezik. A biztosítási terméket előállító biztosítónak vagy biztosításközvetítőnek ehelyett pontosan meg kell határoznia, hogy az adott biztosítási terméket melyik, konkrét fenntarthatósággal kapcsolatos célkitűzésekkel rendelkező ügyfélcsoportnak szánta értékesítésre.
            
            
               (7)Annak biztosítása érdekében, hogy a fenntarthatósági tényezőkkel rendelkező biztosítási termékek könnyen hozzáférhetők maradjanak a fenntarthatósági preferenciákkal nem rendelkező ügyfelek számára is, a biztosítási termékeket előállító biztosítók és biztosításközvetítők számára nem indokolt előírni olyan ügyfélcsoportok azonosítását, amelyek igényeivel, jellemzőivel és célkitűzéseivel a fenntarthatósági tényezőkkel rendelkező biztosítási termék nem összeegyeztethető.
            
            
               (8)A biztosítási termékek fenntarthatósági tényezőit átlátható módon kell bemutatni annak érdekében, hogy a biztosításértékesítők a megfelelő tájékoztatást nyújthassák ügyfeleik vagy potenciális ügyfeleik számára.
            
            
               (9)A később, 2018 májusában közzétett jogalkotási kezdeményezéseket
                  15
                alátámasztó hatásvizsgálat alapján egyértelműsíteni kell, hogy a biztosítási alapú befektetési terméket értékesítő biztosítóknak és biztosításközvetítőknek az ügyfeleik és potenciális ügyfeleik irányában fennálló kötelezettségeik részeként figyelembe kell venniük a fenntarthatósági tényezőket.
            
            
               (10)A befektetővédelem magas színvonalának fenntartása érdekében a biztosítási alapú befektetési termékeket értékesítő biztosításközvetítőknek és biztosítóknak azon összeférhetetlenség-típusok azonosításakor, amelyek fennállása sértheti az ügyfél vagy potenciális ügyfél érdekeit, figyelembe kell venniük azokat az összeférhetetlenség-típusokat is, amelyek az ügyfél fenntarthatósági preferenciáinak integrálásából erednek. A meglévő ügyfelek tekintetében, akik esetében már elvégezték az alkalmassági értékelést, a biztosításközvetítők és biztosítók számára lehetőséget kell biztosítani arra, hogy a meglévő alkalmassági értékelés következő rendszeres aktualizálásakor azonosítsák az ügyfél egyéni fenntarthatósági preferenciáit.
            
            
               (11)A biztosítási alapú befektetési termékekkel kapcsolatban tanácsadást nyújtó biztosításközvetítők és biztosítók számára lehetővé kell tenni, hogy alkalmas biztosítási alapú befektetési termékeket ajánljanak ügyfeleiknek vagy potenciális ügyfeleiknek, és ezért lehetővé kell tenni, hogy az ügyfél egyéni fenntarthatósági preferenciáinak azonosítása céljából kérdéseket tegyenek fel. Az ügyfeleknek vagy potenciális ügyfeleknek szóló ajánlásoknak – azon kötelezettségnek megfelelően, hogy az értékesítési tevékenységeket az ügyfelek érdekeinek legmegfelelőbb módon kell végezni – tükrözniük kell mind a pénzügyi célkitűzéseket, mind a szóban forgó ügyfelek által kifejezett fenntarthatósági preferenciákat. Egyértelművé kell tenni ezért, hogy a fenntarthatósági tényezőknek a tanácsadási folyamatba való bevonása nem vezethet megtévesztő értékesítési gyakorlatokhoz vagy a biztosítási alapú befektetési termékek olyan megtévesztő bemutatásához, mintha megfelelnének a fenntarthatósági preferenciáknak, miközben ez nem igaz. Az ilyen gyakorlatok vagy megtévesztő bemutatások elkerülése érdekében a biztosítási alapú befektetési termékekkel kapcsolatos tanácsadást nyújtó biztosításközvetítőknek és biztosítóknak először az ügyfél vagy potenciális ügyfél egyéb befektetési céljait és az egyéni körülményeket kell értékelniük, mielőtt a potenciális fenntarthatósági preferenciáiról kérdeznék.
            
            
               (12)Eddig több, különböző szintű fenntarthatósággal kapcsolatos törekvést szolgáló biztosítási alapú befektetési termék került kidolgozásra. Ahhoz, hogy az ügyfelek vagy potenciális ügyfelek megérthessék a fenntarthatóság eltérő szintjeit és a fenntarthatóság szempontjából megalapozott befektetési döntést hozhassanak, a biztosítási alapú befektetési termékeket értékesítő biztosításközvetítőknek és biztosítóknak el kell magyarázniuk a különbséget egyrészt a teljes mértékben vagy részben az (EU) 2020/852 európai parlamenti és tanácsi rendelet
                  16
                értelmében környezeti szempontból fenntarthatónak minősülő gazdasági tevékenységekbe való befektetéseket megvalósító, az (EU) 2019/2088 európai parlamenti és tanácsi rendelet
                  17
                2. cikkének 17. pontjában meghatározott fenntartható befektetéseket megvalósító, és a fenntarthatósági tényezőkre gyakorolt főbb káros hatásokat figyelembe vevő, az ügyfél egyéni fenntarthatósági preferenciáinak esetleg megfelelőként ajánlható biztosítási alapú befektetési termékek, másrészt az egyéb, az említett sajátos jellemzőkkel nem rendelkező biztosítási alapú befektetési termékek között, amelyek nem vehetők figyelembe az egyéni fenntarthatósági preferenciákkal rendelkező ügyfeleknek vagy potenciális ügyfeleknek történő ajánlás céljából.
            
            
               (13)El kell oszlatni azokat az aggályokat, amelyek a „zöldrefestéssel” kapcsolatosak, vagyis azzal a gyakorlattal, amikor tisztességtelen versenyelőnyhöz lehet jutni valamely biztosítási alapú befektetési termék környezetbarátként vagy fenntarthatóként való ajánlásával, miközben az adott biztosítási alapú befektetési termék valójában nem felel meg alapvető környezetvédelmi vagy egyéb fenntarthatósággal kapcsolatos előírásoknak. A megtévesztő értékesítés és a zöldrefestés megelőzése érdekében a biztosítási alapú befektetési termékeket értékesítő biztosításközvetítők és biztosítók nem ajánlhatnak biztosítási alapú befektetési termékeket egyéni fenntarthatósági preferenciákat teljesítőként, ha az említett termékek nem teljesítik a szóban forgó preferenciákat. A biztosítási alapú befektetési termékeket értékesítő biztosításközvetítőknek és biztosítóknak el kell magyarázniuk az ügyfeleik vagy potenciális ügyfeleik számára ennek okait, és az okokról nyilvántartást kell vezetniük.
            
            
               (14)Egyértelművé kell tenni, hogy az egyéni fenntarthatósági preferenciáknak nem megfelelő biztosítási alapú befektetési termékeket továbbra is ajánlhatják a biztosítási alapú befektetési termékeket értékesítő biztosításközvetítők és biztosítók, de nem az egyéni fenntarthatósági preferenciáknak megfelelőként. Annak érdekében, hogy az ügyfeleknek vagy potenciális ügyfeleknek további ajánlásokat lehessen tenni, amennyiben a biztosítási alapú befektetési termékek nem felelnek meg az ügyfél fenntarthatósági preferenciáinak, az ügyfél számára lehetőséget kell biztosítani arra, hogy a fenntarthatósági preferenciáira vonatkozó információkat kiigazítsa. A megtévesztő értékesítés és a zöldrefestés megelőzése érdekében a biztosítási alapú befektetési termékeket értékesítő biztosításközvetítőknek és biztosítóknak nyilvántartást kell vezetniük az ügyfél döntéséről, valamint az ügyfél kiigazítást alátámasztó magyarázatáról.
            
            
               (15)E rendelet rendelkezései szorosan kapcsolódnak egymáshoz és az (EU) 2019/2088 rendelet rendelkezéseihez, mivel a fenntarthatósági szempontok közzétételére vonatkozó átfogó rendszert hoznak létre. E rendelkezések egységes értelmezésének és alkalmazásának lehetővé tétele érdekében, valamint annak biztosítása céljából, hogy a piaci szereplők és az illetékes hatóságok, továbbá a befektetők átfogó képet kapjanak a rendelkezésekről és azokhoz könnyen hozzáférjenek, célszerű e rendelkezéseket egyetlen jogi aktusba foglalni.
            
            
               (16)Az (EU) 2017/2358 és az (EU) 2017/2359 felhatalmazáson alapuló rendeletet ezért ennek megfelelően módosítani kell.
            
            
               (17)Az illetékes hatóságok, a biztosításközvetítők és a biztosítók számára kellő időt kell adni arra, hogy alkalmazkodjanak az ebben a rendeletben foglalt új követelményekhez. A rendelet alkalmazását ezért el kell halasztani,
            
            
               ELFOGADTA EZT A RENDELETET:
            
            
               1. cikk
               Az (EU) 2017/2358 felhatalmazáson alapuló rendelet módosításai
            
            
               Az (EU) 2017/2358 felhatalmazáson alapuló rendelet a következőképpen módosul:
            
         
         
            
               1.
                     a 4. cikk (3) bekezdése a) pontjának i. alpontja helyébe a következő szöveg lép:
            
            
               „i.
                     figyelembe veszi az ügyfelek céljait, érdekeit és jellemzőit, beleértve a fenntarthatósággal kapcsolatos esetleges célkitűzéseket;”
            
            
               2.
                     az 5. és a 6. cikk helyébe a következő szöveg lép:
            
            
               „5. cikk
            
            
               Célpiac
            
            
               (1)
                     A termékjóváhagyási folyamat minden biztosítási termékre vonatkozóan beazonosítja a célpiacot és a termékkel összeegyeztethető ügyfelek csoportját. A célpiacot megfelelően tagolt szinten kell beazonosítani, figyelembe véve a biztosítási termék jellemzőit, kockázati profilját, összetettségét és jellegét, valamint az (EU) 2019/2088 európai parlamenti és tanácsi rendelet* 2. cikkének 24. pontja szerinti fenntarthatósági tényezőit.
            
            
               (2)
                     Az előállítók – különösen a biztosítási alapú befektetési termékek előállítói – beazonosíthatják az ügyfelek azon csoportjait, amelyek igényei, jellemzői és céljai a biztosítási termékkel általában nem összeegyeztethetők, kivéve, ha a biztosítási termékek figyelembe vesznek az (1) bekezdésben említett fenntarthatósági tényezőket.
            
            
               (3)
                     Az előállítók kizárólag a célpiachoz tartozó ügyfelek igényeivel, jellemzőivel és céljaival – beleértve az esetleges fenntarthatósággal kapcsolatos célkitűzéseket – összeegyeztethető biztosítási termékeket terveznek és hoznak forgalomba. Annak vizsgálatakor, hogy egy biztosítási termék összeegyeztethető-e a célpiaccal, az előállítók figyelembe veszik az adott célpiachoz tartozó ügyfelek rendelkezésére álló információk mértékét és pénzügyi tájékozottságukat.
            
            
               (4)
                     Az előállítók biztosítják, hogy a biztosítási termékek tervezésében és előállításában részt vevő személyzet rendelkezzen a szükséges készségekkel, tudással és szakértelemmel ahhoz, hogy megfelelően megértse az értékesített biztosítási termékeket, valamint a célpiachoz tartozó ügyfelek érdekeit, céljait – beleértve az esetleges fenntarthatósággal kapcsolatos célkitűzéseket is – és jellemzőit.
            
            
               6. cikk
            
            
               Terméktesztelés
            
            
               (1)
                     Az előállítók megfelelő módon tesztelik a biztosítási termékeiket, ideértve adott esetben a forgatókönyv-elemzéseket is, mielőtt a terméket forgalomba hozzák vagy jelentősen kiigazítják, vagy ha a célpiac jelentősen megváltozott. A terméktesztelés keretében megvizsgálják, hogy a biztosítási termék a teljes élettartama során megfelel-e a célpiachoz tartozó ügyfelek beazonosított igényeinek, céljainak – beleértve az esetleges fenntarthatósággal kapcsolatos célkitűzéseket is – és jellemzőinek. Az előállítók a biztosítási termékeiket kvalitatív módon és a biztosítási termék típusától és jellegétől, valamint az ügyfeleket érő kár kockázatától függően kvantitatív módon tesztelik.
            
            
               (2)
                     Az előállítók nem hozhatnak forgalomba biztosítási termékeket, ha a terméktesztelés eredményei azt mutatják, hogy a termékek nem felelnek meg a célpiac beazonosított igényeinek, céljainak – beleértve az esetleges fenntarthatósággal kapcsolatos célkitűzéseket is – és jellemzőinek.
            
            
               _____________________
            
            
               *
                     Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).”;
            
            
               3.
                     a 7. cikk (1) bekezdésének helyébe a következő szöveg lép:
            
            
               „(1)
                     Az előállítók folyamatosan nyomon követik és rendszeresen felülvizsgálják az általuk forgalomba hozott biztosítási termékeket olyan események beazonosítása céljából, amelyek lényegesen befolyásolhatják az említett termékek fő tulajdonságait, kockázati fedezetét vagy biztosítékait. Az előállítók vizsgálják, hogy a biztosítási termékek továbbra is megfelelnek-e az azonosított célpiac igényeinek, jellemzőinek és céljainak – beleértve az esetleges fenntarthatósággal kapcsolatos célkitűzéseket is –, továbbá hogy a termékeket a célpiacon értékesítik-e vagy azok a célpiacon kívüli ügyfelekhez is eljutnak-e.”;
            
            
               4.
                     a 8. cikk (3) bekezdésének helyébe a következő szöveg lép:
            
            
               „(3)
                     A (2) bekezdésben említett tájékoztatásnak lehetővé kell tennie a biztosításértékesítők számára, hogy:
            
            
               a)
                     megértsék a biztosítási termékeket;
            
         
         
            
               b)
                     átlássák a biztosítási termékek beazonosított célpiacát;
            
            
               c)
                     beazonosítsák azokat az ügyfeleket, akiknek az igényeivel, jellemzőivel és céljaival – beleértve az esetleges fenntarthatósággal kapcsolatos célkitűzéseket is – a biztosítási termék nem összeegyeztethető;
            
            
               d)
                     az (EU) 2016/97 irányelv 17. cikkének (1) bekezdésében előírtak szerint ügyfeleik legjobb érdekeinek megfelelően végezzék a releváns biztosítási termékek értékesítését.”;
            
            
               5.
                     a 10. cikk (2) bekezdésének helyébe a következő szöveg lép:
            
            
               „(2)
                     A termékértékesítési rendelkezések:
            
            
               a)
                     célja az ügyfélkár megelőzése és mérséklése;
            
            
               b)
                     az összeférhetetlenségek megfelelő kezelésének támogatása;
            
            
               c)
                     az ügyfelek céljai, érdekei és jellemzői – beleértve az esetleges fenntarthatósággal kapcsolatos célkitűzéseket is – megfelelő figyelembevételének biztosítása.”;
            
            
               6.
                     a 11. cikk helyébe a következő szöveg lép:
            
            
               „11. cikk
            
            
               Az előállító tájékoztatása
            
            
               Amennyiben a biztosításértékesítő tudomást szerez arról, hogy egy biztosítási termék nincs összhangban a beazonosított célpiacához tartozó ügyfelek érdekeivel, céljaival és jellemzőivel – beleértve a fenntarthatósággal kapcsolatos célkitűzéseket is –, vagy olyan egyéb, a termékkel kapcsolatos körülményekről szerez tudomást, amelyek kedvezőtlenül érinthetik az ügyfelet, haladéktalanul tájékoztatja az előállítót, és adott esetben módosítja a szóban forgó biztosítási termékre vonatkozó értékesítési stratégiáját.”
            
            
               2. cikk 
               Az (EU) 2017/2359 felhatalmazáson alapuló rendelet módosításai
            
            
               Az (EU) 2017/2359 felhatalmazáson alapuló rendelet a következőképpen módosul:
            
            
               1.
                     a 2. cikk a következő 4. és 5. ponttal egészül ki:
            
            
               „4.
                     „fenntarthatósági preferenciák”: az ügyfél vagy potenciális ügyfél arra vonatkozó döntése, hogy a következő pénzügyi termékek közül egyet vagy többet belefoglal-e befektetésébe, és ha igen, milyen mértékben:
            
            
               a)
                     olyan biztosítási alapú befektetési termék, amelynek esetében az ügyfél vagy potenciális ügyfél megállapítja, hogy egy minimális arányt az (EU) 2020/852 európai parlamenti és tanácsi rendelet** 2. cikkének 1. pontjában meghatározott, környezeti szempontból fenntartható befektetésekbe kell fektetni;
            
            
               b)
                     olyan biztosítási alapú befektetési termék, amelynek esetében az ügyfél vagy potenciális ügyfél megállapítja, hogy egy minimális arányt az (EU) 2019/2088 európai parlamenti és tanácsi rendelet*** 2. cikkének 17. pontjában meghatározott, fenntartható befektetésekbe kell fektetni;
            
            
               c)
                     olyan biztosítási alapú befektetési termék, amely figyelembe veszi a fenntarthatósági tényezőkre gyakorolt főbb káros hatásokat, ahol az ezt a figyelembevételt igazoló minőségi vagy mennyiségi elemeket az ügyfél vagy potenciális ügyfél határozza meg;
            
            
               5.
                     „fenntarthatósági tényezők”: az (EU) 2019/2088 rendelet 2. cikkének 24. pontjában meghatározott fenntarthatósági tényezők.
            
         
         
            
               _______________________________________________________________
            
            
               **
                     Az Európai Parlament és a Tanács (EU) 2020/852 rendelete (2020. június 18.) a fenntartható befektetések előmozdítását célzó keret létrehozásáról, valamint az (EU) 2019/2088 rendelet módosításáról (HL L 198., 2020.6.22., 13. o.).
            
            
               ***
                     Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).”;
            
            
               2.
                     a 3. cikk (1) bekezdésének helyébe a következő szöveg lép:
            
            
               „(1)
                     Az (EU) 2016/97 irányelv 28. cikkével összhangban a biztosítási alapú befektetési termékekhez kapcsolódó biztosítási értékesítési tevékenységek folytatása során keletkező és az ügyfél érdekei – beleértve a fenntarthatósági preferenciáit – sérelmének kockázatával járó összeférhetetlenségi formák azonosítása érdekében a biztosításközvetítőknek és biztosítóknak értékelniük kell, hogy maguknak, valamely érintett személynek vagy bármely, hozzájuk ellenőrzés révén közvetlenül vagy közvetetten kapcsolódó személynek olyan érdeke fűződik-e a biztosítási értékesítési tevékenységek eredményéhez, amely megfelel az alábbi kritériumoknak:
            
            
               a)
                     eltér az ügyfél vagy a potenciális ügyfél biztosítási értékesítési tevékenységek eredményéhez fűződő érdekétől;
            
            
               b)
                     az értékesítési tevékenységek eredményét az ügyfél kárára képes befolyásolni.
            
            
               A biztosításközvetítők és biztosítók ugyanígy kötelesek eljárni a két ügyfél közötti összeférhetetlenség megállapítása céljából.”;
            
            
               3.
                     a 9. cikk a következőképpen módosul:
            
            
               a)
                     a (2) bekezdés a) pontjának helyébe a következő szöveg lép:
            
            
               „a)
                     a személyes ajánlás megfelel az ügyfél vagy potenciális ügyfél befektetési céljainak, ideértve a szóban forgó személy kockázattűrését és esetleges fenntarthatósági preferenciáit is;”
            
            
               b)
                     a (4) bekezdés helyébe a következő szöveg lép:
            
            
               „(4)
                     Az ügyfél vagy potenciális ügyfél befektetési céljaival kapcsolatos tájékoztatás a következőkre vonatkozó információkat tartalmazza (amennyiben releváns): az ügyfélnek vagy potenciális ügyfélnek a befektetés tartási idejére vonatkozó szándéka, kockázatvállalási preferenciái, kockázati profilja, a befektetés célkitűzései, és emellett az ügyfél fenntarthatósági preferenciái. Az összegyűjtött információk körének meg kell felelnie az érintett termék vagy szolgáltatás konkrét típusának.”;
            
            
               c)
                     a (6) bekezdés helyébe a következő szöveg lép:
            
            
               „(6)
                     Valamely biztosítási alapú befektetési termékkel kapcsolatban az (EU) 2016/97 irányelv 30. cikkének (1) bekezdésével összhangban nyújtott tanácsadás esetén a biztosításközvetítő vagy biztosító nem adhat ajánlást, amennyiben egyetlen termék sem alkalmas az ügyfél vagy potenciális ügyfél számára.
            
            
               A biztosításközvetítő vagy biztosító nem ajánlhat az ügyfél vagy potenciális ügyfél fenntarthatósági preferenciáinak megfelelőként biztosítási alapú befektetési termékeket, ha az említett biztosítási alapú befektetési termékek nem felelnek meg a szóban forgó preferenciáknak. A biztosításközvetítőnek vagy biztosítónak el kell magyaráznia az ügyfél vagy potenciális ügyfél számára ennek okait, és az okokról nyilvántartást kell vezetnie.
            
            
               Ha egyetlen biztosítási alapú befektetési termék sem felel meg az ügyfél vagy potenciális ügyfél fenntarthatósági preferenciáinak, és az ügyfél úgy dönt, hogy kiigazítja fenntarthatósági preferenciáit, a biztosításközvetítőnek vagy biztosítónak nyilvántartást kell vezetnie az ügyfél döntéséről, beleértve döntésének indokait is.”;
            
            
               4.
                     a 14. cikk a következőképpen módosul:
            
            
               a)
                     az (1) bekezdés b) pontjának i. alpontja helyébe a következő szöveg lép:
            
            
               „i.az ügyfél befektetési céljainak, ezen belül a szóban forgó személy kockázattűrésének, továbbá annak, hogy az ügyfél befektetési céljai a fenntarthatósági preferenciái figyelembevételével valósulnak-e meg;”
            
         
         
            
               b)a (4) bekezdés a következő albekezdéssel egészül ki:
            
            
               „Az adott esetben az ügyfelek vagy potenciális ügyfelek fenntarthatósági preferenciáinak teljesítésére vonatkozó követelmények nem változtathatják meg az első albekezdésben meghatározott feltételeket.”
            
            
               3. cikk
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet [Kiadóhivatal: kérjük, illessze be az Európai Unió Hivatalos Lapjában való kihirdetést 12 hónappal követő dátumot]-tól/-től kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.4.21.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Gazdasági és Szociális Bizottságnak és a Régiók Bizottságának – Az európai zöld megállapodás (COM(2019) 640 final).
               
               
                  
                     (2)
                  
                        A Bizottság közleménye az Európai Parlamentnek, az Európai Tanácsnak, a Tanácsnak, az Európai Központi Banknak, az Európai Gazdasági és Szociális Bizottságnak és a Régiók Bizottságának – Cselekvési terv: A fenntartható növekedés finanszírozása (COM(2018) 097 final).
               
               
                  
                     (3)
                  
                        A Bizottság (EU) 2017/2358 felhatalmazáson alapuló rendelete (2017. szeptember 21.) az (EU) 2016/97 európai parlamenti és tanácsi irányelvnek a biztosítókra és a biztosításértékesítőkre vonatkozó termékfelügyeleti és -irányítási követelmények tekintetében történő kiegészítéséről (HL L 341., 2017.12.20., 1. o.).
               
               
                  
                     (4)
                  
                        Az Európai Parlament és a Tanács (EU) 2016/97 irányelve (2016. január 20.) a biztosítási értékesítésről (HL L 26., 2016.2.2., 19. o.).
               
               
                  
                     (5)
                  
                        A Bizottság (EU) 2017/2359 felhatalmazáson alapuló rendelete (2017. szeptember 21.) az (EU) 2016/97 európai parlamenti és tanácsi irányelvnek a biztosítási alapú befektetési termékek értékesítésére vonatkozó tájékoztatási követelmények és üzletviteli szabályok tekintetében történő kiegészítéséről (HL L 341., 2017.12.20., 8. o.).
               
               
                  
                     (6)
                  
                        Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).
               
               
                  
                     (7)
                  
                        Az Európai Parlament és a Tanács (EU) 2020/852 rendelete (2020. június 18.) a fenntartható befektetések előmozdítását célzó keret létrehozásáról (HL L 198., 2020.6.22., 13. o.).
               
               
                  
                     (8)
                  
                        EIOPA-BoS-19/172, 2019. április 30.
               
               
                  
                     (9)
                  
                        Az Európai Parlament és a Tanács (EU) 2019/2089 rendelete (2019. november 27.) az (EU) 2016/1011 rendeletnek az uniós éghajlatváltozási referenciamutatók, a Párizsi Megállapodáshoz igazodó uniós referenciamutatók és a referenciamutatókra vonatkozó, fenntarthatósággal kapcsolatos közzétételek tekintetében történő módosításáról (HL L 317., 2019.12.9., 17. o.).
               
               
                  
                     (10)
                  
                        HL L 26., 2016.2.2., 19. o.
               
               
                  
                     (11)
                  
                        A Tanács (EU) 2016/1841 határozata (2016. október 5.) az ENSZ Éghajlatváltozási Keretegyezménye keretében létrejött párizsi megállapodásnak az Európai Unió nevében történő megkötéséről (HL L 282., 2016.10.19., 1. o.).
               
               
                  
                     (12)
                  
                        COM(2019) 640 final.
               
               
                  
                     (13)
                  
                        COM(2018) 97 final.
               
               
                  
                     (14)
                  
                        A Bizottság (EU) 2017/2358 felhatalmazáson alapuló rendelete (2017. szeptember 21.) az (EU) 2016/97 európai parlamenti és tanácsi irányelvnek a biztosítókra és a biztosításértékesítőkre vonatkozó termékfelügyeleti és -irányítási követelmények tekintetében történő kiegészítéséről (HL L 341., 2017.12.20., 1. o.).
               
               
                  
                     (15)
                  
                        SWD(2018) 264 final.
               
               
                  
                     (16)
                  
                        Az Európai Parlament és a Tanács (EU) 2020/852 rendelete (2020. június 18.) a fenntartható befektetések előmozdítását célzó keret létrehozásáról, valamint az (EU) 2019/2088 rendelet módosításáról (HL L 198., 2020.6.22., 13. o.).
               
               
                  
                     (17)
                  
                        Az Európai Parlament és a Tanács (EU) 2019/2088 rendelete (2019. november 27.) a pénzügyi szolgáltatási ágazatban a fenntarthatósággal kapcsolatos közzétételekről (HL L 317., 2019.12.9., 1. o.).